દુનિયાભરમાં એવા દેશો છે જેમણે હિન્દુ ધર્મને વખોડવાનું કામ કર્યું છે અને ભારતમાં પ્રવર્તમાન ધાર્મિક પ્રવૃત્તિઓને ઢોંગ બતાવવાનું કામ કરે છે. વિદેશમાં એવી પણ ધારણા અને પૂર્વગ્રહ ઊભા કરાઈ રહ્યા છે કે ભારત અને હિન્દુનું દર્શન ધર્માદાવૃત્તિથી પર છે. લગભગ નવ વર્ષ પહેલાં એટલે કે ૨૦૦૯માં વોલ સ્ટ્રીટ જર્નલમાં એક લેખ લખાયો હતો કે ભારતીય વેપારીઓમાં દયા-કરુણાની ભાવનાનો અભાવ છે. આવી તો અનેક વાતો લખાઈ છે, પરંતુ વાસ્તવિકતા અને સત્ય એ છે કે ભારત સદ્ભાવનાનો દેશ છે. આપણી ધાર્મિક પ્રવૃત્તિઓ સામાજિક જાગૃતિ અને મૂલ્યો માટે છે. વિદેશમાં એવી વાતો પણ ફેલાવવામાં આવી છે કે ઉત્સવો અને મેળાઓ ભારતનું અધ્યાત્મ માનવીય કરુણાની ઊણપ ધરાવે છે અને માત્ર અન્ય સાંસારિક વિષયો તરફ જ સંબંધ રાખે છે. આવી વાતો ફેલાવીને ભારતની છબી ખરડવાનું કામ તેઓ કરે છે. વિદેશના ધનકુબેરો દાન કરે છે એ સાચી વાત પણ તેઓ આપણા ઉદ્યોગપતિઓ માટે એવી માન્યતા ધરાવે છે કે ભારતના કોર્પોરેટ સેક્ટર જોઈએ તેવું દાન કરતાં નથી. આવી અનેક બાબતો છે જેના લીધે આ સંસ્થાએ નક્કી કર્યંુ કે એવા મેળાનું આયોજન કરવું જેમાં સ્વેચ્છાએ લોકો જોડાય અને ભારતીય સંસ્કૃતિનાં દર્શન કરાવે. ખોટી માન્યતાઓને દૂર કરવા માટે આ મેળાઓનું આયોજન કરવામાં આવે છે. અત્યાર સુધીમાં ભારતનાં ૧૩ રાજ્યોમાં ૨૪ મેળા યોજાઈ ગયા છે.